**ADATKEZELÉSI TÁJÉKOZTATÓ**

**Inter Cars Hungária Kft. Road Show rendezvényekhez**

Jelen Adatkezelési tájékoztató (a továbbiakban: **Adatkezelési tájékoztató**) célja, hogy az Inter Cars magyarországi leányvállalata, az **Inter Cars Hungária Kft.** (székhely: 1139 Budapest, Frangepán u. 44/B; cégjegyzékszám: 01-09-715340; adószám: 13030083-2-44; a továbbiakban: **Inter Cars vagy Adatkezelő**), mint **adatkezelő** által 2025. május 6. és 2025. június 19. napjai között összesen 12 állomáson szervezett **Inter Cars Road Show 2025** rendezvényekre (a továbbiakban: **Rendezvény**) történő regisztráció, valamint a Rendezvény során a regisztráltak (a továbbiakban: **Regisztrált**) által megadott, illetve velük kapcsolatban kezelt személyes adatok kezeléséről tájékoztatást adjon a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló az Európai Parlament és a Tanács (EU) 2016/679 rendeletének (általános adatvédelmi rendelet; a továbbiakban: **GDPR**) megfelelően.

A Rendezvényre történő regisztráció folyamatáról a Rendezvény regisztrációs felületén kaphat bővebb tájékoztatást a Regisztrált. A Rendezvényen való részvétel magatartási szabályait a szintén a regisztrációs honlapon megtalálható Házirend rögzíti.

**Felhívjuk a Regisztrált figyelmét, hogy a Rendezvény regisztrációt csak abban az esetben véglegesítheti, ha nyilatkozik, hogy jelen Adatkezelési tájékoztatót áttanulmányozta, annak rendelkezéseit megismerte.**

1. **Az adatkezelő adatai**

A Rendezvényre történő regisztráció során **Adatkezelő** az Inter Cars Hungária Kft. (székhely: 1139 Budapest, Frangepán u. 44/B; cégjegyzékszám: 01-09-715340; képviseli: Szatmári Ákos ügyvezető).

Tájékoztatjuk az érintetteket, hogy az Inter Cars Hungária Kft. adatvédelmi tisztviselője: Árva és Sótonyi Ügyvédi Iroda (1027 Budapest, Kacsa u. 15-23.) Adatvédelmi tisztviselő elérhetősége:  hudpo@intercars.eu

1. **Adatkezelési cél és jogalap**

Inter Cars jelen táblázatban rögzített adatokat kezel a Regisztráltakról, az itt meghatározott célból, jogalap alapján, illetve meghatározott ideig.

Regisztráció során a Regisztrált által megadott adatok:

|  |  |  |  |
| --- | --- | --- | --- |
| **Kezelt adatok és az adatkezelés** | **Az adatkezelés célja** | **Az adatkezelés jogalapja** | **Az adatok megőrzési ideje\*** |
| Regisztrációt végző személy neve, cégneve, akit regisztrál | Regisztrált beazonosítása | Regisztráció alapján részvétel biztosítása a regisztráltak számára (GDPR 6. cikk b) pontja)  | Rendezvénytől számított 5 év, a Ptk. általános elévülési időn belül |
| E-mail cím, telefonszám | Regisztrálttal történő kommunikáció biztosítása | Regisztráció alapján részvétel biztosítása a regisztráltak számára (GDPR 6. cikk b) pontja) | Rendezvénytől számított 5 év, a Ptk. általános elévülési időn belül |
| Rendezvényen résztvevők képmása | Adatkezelő marketing célja | Résztvevő hozzájárulása (GDPR (32) preambulumbekezdése, GDPR 6. cikk a) pontja) | Résztvevő hozzájárulásának visszavonásáig |
| E-mail cím | Hírlevél küldése céljából | Regisztrált hozzájárulása alapján (GDPR 6. cikk a) pontja) | Hírlevélről való leiratkozásig |

Inter Cars felhívja a Regisztráltak figyelmét, hogy az adatkezeléshez adott hozzájárulásuk bármikor - a vonatkozó jogszabályban foglaltak szerint - ingyenesen, korlátozásmentesen, indokolás nélkül visszavonható, azonban ez nem érinti a visszavonás időpontjáig velük kapcsolatban kezelt személyes adatok adatkezelésének jogszerűségét.

Regisztrált tudomásul veszi, és az általa a regisztrált cégtől a Rendezvényen résztvevőként meghívott személyeket erről tájékoztatja, hogy a **Rendezvény helyszínére történő belépéssel a regisztráltak (továbbiakban: résztvevők) hozzájárulnak**, hogy a Rendezvényről **hang- és képfelvételt készíthetnek** az INTER CARS, valamint az INTER CARS-tól engedélyben részesülő partnerek, közreműködők, sajtómunkatársak, más Résztvevők, illetve egyéb harmadik személyek (a továbbiakban együttesen: engedélyben részesülők). Ennek megfelelően minden résztvevő a Rendezvényen történő részvétellel kifejezetten tudomásul veszi és hozzájárul, hogy arcát, megjelenését, megnyilvánulásait a fenti személyek rögzíthetik és közölhetik.

A Résztvevő jogosult a Rendezvényen hang- és képfelvétel készítésére, azzal, hogy ezt kizárólag személyes célokra használt telekommunikációs eszközbe (például mobiltelefon, táblagép) integrált kép- és hangrögzítővel vagy nem professzionális fotófelszereléssel végezheti, továbbá az általa készített kép- és hangfelvételt nem értékesítheti, és ellenérték fejében nem hasznosíthatja, illetve kereskedelmi célból ellenérték nélkül sem hasznosíthatja, az azokon szereplő Résztvevők beleegyezése nélkül nem nevesítheti, személyiségi jogaikat nem sértheti.

INTER CARS kifejezetten kizárja a felelősségét arra az esetre, ha más Résztvevő az előzőekben írtakat megszegik.

Tájékoztatjuk továbbá, hogy INTER CARS a hozzájárulás visszavonása, a résztvevő tiltakozása előtt nyilvánosságra hozott hang- és képfelvétel törlése érdekében a technika mindenkori állása alapján elvárható lépést megtesz, azonban pl. az internetes technológia természetére figyelemmel a hang- és képfelvétel teljeskörű eltávolításáért fennálló felelősségét kizárja.

1. **Adattovábbítások és a továbbítás címzettjei**

Felhívjuk a Regisztráltak és Résztvevők figyelmét, hogy a Rendezvényen INTER CARS további **alvállalkozókat, közreműködőket vesz igénybe** a Rendezvény lebonyolítása érdekében. Számukra INTER CARS a Regisztráltakkal kapcsolatban személyes adatot nem ad át, hozzáférést nem biztosít.

Amennyiben a regisztráció során megadott személyes adatok kezelése kapcsán Inter Cars adatfeldolgozót venne igénybe, úgy azokat igénybevételük előtt az adatbiztonság garantálása érdekében átvilágítjuk, illetve velük a GDPR által megkívánt – az adatok bizalmas kezelését is kötelezővé tevő – adatfeldolgozási szerződést kötöttünk.

A regisztráció során megadott adatokhoz csak az Inter Cars előre meghatározott, kifejezetten erre a célra hozzáféréssel rendelkező, a Rendezvény lebonyolításában közreműködő munkavállalói férhetnek hozzá.

Jogi vita vagy csalárd magatartás esetén az érintett Regisztrált adatai az adatkezelővel együttműködő jogi képviselők, illetve tanácsadókhoz, hatósághoz, illetve bírósághoz kerülhet továbbításra.

1. **Az érintett jogai és jogorvoslat**

A Regisztrált (a továbbiakban: érintett) a Rendezvénnyel kapcsolatban INTER CARS által kezelt személyes adataival kapcsolatban a GDPR 15-18., illetve 20-21. cikke alapján megilleti a érintettről kezelt személyes adatokkal kapcsolatos hozzáférés joga, azaz jogosult arra, hogy az INTER CARS-tól visszajelzést kapjon arra vonatkozóan, hogy személyes adatainak kezelése folyamatban van-e. Amennyiben az érintett személyes adatainak kezelése folyamatban van, akkor jogosult arra, hogy tájékoztatást kapjon a vele kapcsolatos adatkezelésről, ide értve a vele kapcsolatban kezelt személyes adatok kategóriáit is.

Az érintett jogosult arra, hogy kérésére az INTER CARS indokolatlan késedelem nélkül helyesbítse a rá vonatkozó pontatlan személyes adatokat. Figyelembe véve az adatkezelés célját, az érintett jogosult arra, hogy kérje a hiányos személyes adatok – egyebek mellett kiegészítő nyilatkozat útján történő – kiegészítését.

Az érintett jogosult arra, hogy kérésére az INTER CARS indokolatlan késedelem nélkül törölje a rá vonatkozó személyes adatokat. Ebben az esetben az INTER CARS köteles arra, hogy az érintettre vonatkozó személyes adatokat indokolatlan késedelem nélkül törölje, feltéve, hogy a személyes adatokra már nincs szükség abból a célból, amelyből azokat gyűjtötték vagy más módon kezelték. Az érintettre vonatkozó személyes adat törlését végre kell hajtani akkor is, ha az érintett tiltakozik az adatkezelés ellen, és nincs az INTER CARS vagy harmadik személy részéről fennálló, elsőbbséget élvező jogszerű ok az adatkezelésre. A személyes adatokat az INTER CARS köteles törölni akkor is, ha a személyes adatokat jogellenesen kezelték, vagy a személyes adatokat az INTER CARS alkalmazandó uniós vagy magyar jogban előírt jogi kötelezettség teljesítéséhez törölni kell.

Az érintett jogosult arra, hogy kérésére az INTER CARS korlátozza az adatkezelést, ha vitatja a személyes adatok pontosságát, mely esetben a korlátozás arra az időtartamra vonatkozik, amely lehetővé teszi, hogy az INTER CARS ellenőrizze a személyes adatok pontosságát. Korlátozni kell az adatkezelést abban az esetben is, amennyiben az adatkezelés jogellenes, és az érintett ellenzi az adatok törlését, és ehelyett kéri azok felhasználásának korlátozását, továbbá abban az esetben is, amennyiben az INTER CARS-nak már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez. Szintén korlátozni kell az adatkezelést, ha az érintett tiltakozott az adatkezelés ellen; ez utóbbi esetben a korlátozás arra az időtartamra vonatkozik, amíg megállapításra nem kerül, hogy az INTER CARS jogos indokai elsőbbséget élveznek-e az érintett jogos indokaival szemben.

Az érintett jogosult arra, hogy a saját helyzetével kapcsolatos okokból bármikor tiltakozzon személyes adatainak harmadik fél jogos érdekeinek érvényesítése céljából történő kezelése ellen.

Az érintett nem várt halála esetére az érintettet az életében megillető jogait a halálát követő öt éven belül az érintett által arra ügyintézési rendelkezéssel, illetve közokiratban vagy teljes bizonyító erejű magánokiratban foglalt, az INTER CARS tett nyilatkozattal meghatalmazott személy jogosult érvényesíteni.

Amennyiben az érintett élete során nem tesz a fentieknek megfelelő jognyilatkozatot, úgy a Polgári Törvénykönyv szerinti közeli hozzátartozója annak hiányában is jogosult a helyesbítéshez való jogát, illetve az adatkezeléssel kapcsolatos tiltakozás jogát érvényesíteni, valamint - ha az adatkezelés már a érintett életében is jogellenes volt vagy az adatkezelés célja az érintett halálával megszűnt – úgy jogosult közeli hozzátartozója az adatok törléséhez vagy az adatkezelés korlátozásához való jogát érvényesíteni az érintett halálát követő öt éven belül. Az érintett jogainak e bekezdés szerinti érvényesítésére az a közeli hozzátartozó jogosult, aki ezen jogosultságát elsőként gyakorolja.

Az érintett jogait halála esetén az érintett helyett érvényesítő személy az érintett halálának tényét és idejét halotti anyakönyvi kivonattal vagy bírósági határozattal, valamint saját személyazonosságát - és az előző bekezdés szerinti esetben közeli hozzátartozói minőségét - közokirattal igazolja.

Érintett a jelen Adatkezelési Tájékoztatóban meghatározott jogait a törvényes képviselője által is gyakorolhatja.

1. **Jogorvoslat**

Az érintett az adatkezeléssel kapcsolatos jogait a Rendezvény ideje alatt személyesen, míg a Rendezvény előtt vagy ezt követően írásbeli kérelem útján elektronikusan az iroda@intercars.eu e-mail címre küldött levélben gyakorolhatja.

Amennyiben az INTER CARS az írásbeli tájékoztatási kérelem benyújtásától számított 1 hónapon belül írásban nem adja meg a tájékoztatást az érintett részére, valamint, ha személyes adatok törlésére, korlátozására, helyesbítésére 1 hónapon belül nem kerül sor, igényét nem teljesíti és 1 hónapon belül írásban nem közli az elutasítás indokait, az érintett jogosult jogorvoslattal élni.

Továbbá amennyiben az érintett az INTER CARS kérelem tárgyában meghozott döntésével nem ért egyet, az ellen bírósághoz fordulhat. Az ügyben az érintett választása szerint a lakóhely vagy tartózkodási helye szerint illetékes törvényszék jár el.

Jogorvoslati lehetőséggel, panasszal a Nemzeti Adatvédelmi és Információszabadság Hatóságnál (a továbbiakban: NAIH) lehet élni.

Nemzeti Adatvédelmi és Információszabadság Hatóság

Székhelye: 1055 Budapest, Falk Miksa utca 9-11

Weboldal címe: [http://www.naih.hu](http://www.naih.hu/),

E-mail címe: ugyfelszolgalat@naih.hu

A NAIH panasszal kapcsolatos határozatával szemben az érintettet megilleti a bírósághoz fordulás joga.

Az érintett az INTER CARS-nal szemben közvetlenül bírósághoz fordulhat, ha megítélése szerint az INTER CARS a részére átadott személyes adatokat a személyes adatok kezelésére vonatkozó, jogszabályban vagy az Európai Unió kötelező jogi aktusában meghatározott előírások megsértésével kezeli. Az ügyben az érintett választása szerint a lakóhely vagy tartózkodási helye szerint illetékes törvényszék jár el.

1. **Felelősség**

A Rendezvényre történő regisztráció, valamint a Rendezvény helyszínén megadott minden adatért csak és kizárólag az érintett felel, így amennyiben az adat az érintett/harmadik személy bármilyen személyes adatát, adatát vagy egyéb információját tartalmazná, úgy az ebből eredő felelősséget Adatkezelő kizárja.

Jelen Adatkezelési tájékoztató egyoldalú módosítására INTER CARS külön hozzájárulás nélkül bármikor jogosult. A módosult Adatkezelési tájékoztatót egységes szerkezetben teszi közzé az Adatkezelési tájékoztató eredeti helyén. A módosítás a közzétételtől hatályos.

Budapest, 2025.03.20.

**Inter Cars Hungária Kft.**

**Adatkezelő**